फिल्म से जुड़ी हुई यादें बांटते हुए श्रीमती चंद्रकली पांडेय ने बताया कि उनका फिल्म के गीतों की रिकार्डिंग के दौरान बंबई जाना नहीं हुआ था। वह सिर्फ शूटिंग की ही साक्षी रही हैं। स्व. पांडेय से सुनी हुई बातों के आधार पर श्रीमती पांडेय ने बताया कि 1965-67 का दौर ऐसा था जब लता मंगेशकर और मोहम्मद रफी में अबोला चल रहा था। ऐसे में हम लोग चाह कर भी दोनों की आवाज में ‘सुन-सुन मोर मया पीरा के ’ और ‘आज अधरतिया’ जैसे युगल गीत नहीं रिकार्ड करवा पाए। तब सुमन कल्याणपुर की एकमात्र विकल्प थी,लिहाजा उन्होंने ही रफी साहब का साथ दिया। श्रीमती पांडेय के मुताबिक फिल्म का सबसे चर्चित गीत ‘गोंदा फुलगे मोर राजा’ पहले किशोर कुमार की आवाज में रिकार्ड किया जाना था। इसके लिए किशोर कुमार से अनुबंध भी हुआ था लेकिन ऐन वक्त पर किशोर कुमार का विदेश में प्रोग्राम तय हो गया, संभवत: मधुबाला के इलाज के सिलसिले में। ऐसे में संगीतकार जमाल सेन ने रफी साहब को यह धुन सुनाई तो उन्होंने इस गीत को गाने का प्रस्ताव सहर्ष स्वीकार कर लिया।